Cysylltedd a hygyrchedd
Mae Maes Awyr Caerdydd yn cynnig mynediad rhyngwladol i Gymru ac mae'n borth allweddol i'r DU. Mae angen buddsoddiad sylweddol er mwyn gwella mynediad at y Maes Awyr, yn ogystal â gwella'r gweithrediad a'r seilwaith er mwyn cynyddu ei rôl a'r cyfleoedd posibl ar gyfer Prifddinas-Ranbarth Caerdydd a thu hwnt.
Yn benodol, mae'r mynediad at y Maes Awyr wedi cael ei nodi'n aml yn ystod ymgynghoriaethau Llywodraeth Cymru fel problem, ac mae angen ystyried opsiynau ar gyfer gwella'r cysylltiadau i'r Maes Awyr ac oddi yno. Mae'r cynlluniau ar gyfer ffordd gyswllt Pendoylan a'r lôn bum milltir yn ceisio mynd i'r afael â'r broblem a amlygwyd fel rhan o'r ffocws ehangach ar wella'r cysylltiadau o fewn Bro Morgannwg a thu hwnt.
Fel rhan o ddatblygiad Prifddinas-Ranbarth Caerdydd a'r Fargen Ddinesig sy'n cyd-fynd â hynny, mae galw mawr yn y byd gwleidyddol i wella'r cysylltiadau trafnidiaeth ar draws De-ddwyrain Cymru, gan ddiogelu ac ehangu cyfleoedd buddsoddi a chyflogaeth er mwyn helpu i gadw a denu poblogaeth fedrus. Rhagwelir y bydd buddsoddi o fewn y Maes Awyr ac o'i gwmpas yn helpu i sicrhau bod gan Brifddinas-Ranbarth Caerdydd gysylltiadau gwell, ac yn fwy deniadol a chystadleuol.
Mae gwelliannau i'r cysylltiadau trafnidiaeth yn y rhanbarth wedi'u cynllunio eisoes, a bydd y datblygiadau ym Maes Awyr Caerdydd yn helpu i fanteisio'n llawn ar y mentrau hyn ac ymateb i'w cyfleoedd a'u heriau. Er enghraifft, bydd trydaneiddio'r brif reilffordd Great Western, y Metro, cynllun ffordd osgoi'r M4 o gwmpas Casnewydd a dileu'r tollau ar bontydd Hafren yn helpu wrth gynorthwyo cystadleugarwch economaidd Cymru a gwasanaethu economi a chymdeithas ffyniannus a chysylltiedig.
Profiad y cwsmeriaid/teithwyr
Trwy gael dealltwriaeth well o'r ffordd rydych yn cyrraedd ac yn defnyddio ein Maes Awyr, gallwn gynllunio ein cynigion yn well.
Mae'n bwysig i'n llwyddiant tymor hir bod pobl eisiau gweithio yn ein Maes Awyr, ymweld ag ef a'i ddefnyddio. Rydym eisiau creu lle deniadol, gweithredol a hyblyg. Mae'n hanfodol bod ein hadeiladau a'n seilwaith yn gweithredu yn y ffordd orau bosibl i fodloni eich anghenion gwahanol.
Rydym eisiau gwneud y Maes Awyr mor hawdd â phosibl i gael mynediad ato, ei lywio a'i fwynhau. Fel rhan o'n cynigion, ein bwriad yw ymgorffori terfynfa newydd a modern gyda gwahanol ddewisiadau trafnidiaeth cynaliadwy. Mae ein Huwchgynllun arfaethedig yn ceisio sefydlu mannau gwahanol ar gyfer defnyddio tir mewn ffordd gyflenwol, â'r nod o wella cysylltiadau, symudiadau, gwerth a phrofiad y defnyddwyr cymaint â phosibl.
Gan feddwl am y tymor hir, mae angen moderneiddio'r Maes Awyr presennol.
Er mwyn ymgorffori'r dechnoleg ddiweddaraf ar gyfer hedfanaeth, teithwyr a defnyddwyr eraill, mae angen i ni fuddsoddi mewn Maes Awyr newydd sy'n addas ar gyfer y diben.
Rydym yn cynnig terfynfa newydd a modern, cyfleuster cargo a seilwaith drafnidiaeth carbon isel cynaliadwy.
Bydd yr elfennau hynny'n ein helpu i ddarparu'r diweddariadau technoleg sydd eu hangen yn well, er mwyn ein helpu i weithredu'n fwy effeithlon.
Hefyd, byddwn mewn safle gwell i gynllunio ar gyfer datblygiadau technolegol yn y dyfodol o ran hedfanaeth, trafnidiaeth a gwasanaeth cwsmeriaid.